CELEX: 32013R0319
Language: sk
Date: 2013-04-08 00:00:00
Title: Vykonávacie nariadenie Komisie (EÚ) č. 319/2013 z  8. apríla 2013 , ktorým sa na hospodársky rok 2012/2013 ustanovuje odchýlka od článku 63 ods. 2 písm. a) nariadenia Rady (ES) č. 1234/2007, pokiaľ ide o dátumy, ku ktorým sa oznamuje prevedenie nadbytočného cukru

9.4.2013   
            
            
               SK
            
            
               Úradný vestník Európskej únie
            
            
               L 99/13
            
         VYKONÁVACIE NARIADENIE KOMISIE (EÚ) č. 319/2013
   z 8. apríla 2013,
   ktorým sa na hospodársky rok 2012/2013 ustanovuje odchýlka od článku 63 ods. 2 písm. a) nariadenia Rady (ES) č. 1234/2007, pokiaľ ide o dátumy, ku ktorým sa oznamuje prevedenie nadbytočného cukru
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 85 v spojení s jeho článkom 4,
   keďže:
   
               (1)
            
            
               V súlade s článkom 63 ods. 2 písm. a) nariadenia (ES) č. 1234/2007 podniky, ktoré sa rozhodnú previesť celú svoju produkciu nad rámec kvóty alebo jej časť, musia informovať príslušné členské štáty o svojom rozhodnutí. Táto informácia sa musí poskytnúť pred dátumom, ktorý má určiť každý členský štát v rámci lehôt uvedených v danom článku.
            
         
               (2)
            
            
               S cieľom uľahčiť dodávky cukru mimo kvóty na trh Únie, čím sa podnikom umožní reagovať na nepredvídané zmeny dopytu počas prvých mesiacov hospodárskeho roka 2012/2013, je potrebné umožniť členským štátom, aby stanovili dátumy v rámci dlhších lehôt, než sú lehoty stanovené v článku 63 ods. 2 písm. a) nariadenia (ES) č. 1234/2007.
            
         
               (3)
            
            
               Je preto vhodné odchýliť sa od článku 63 ods. 2 písm. a) nariadenia (ES) č. 1234/2007, pokiaľ ide o hospodársky rok 2012/2013.
            
         
               (4)
            
            
               Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
            
         PRIJALA TOTO NARIADENIE:
   Článok 1
   Odchylne od článku 63 ods. 2 písm. a) nariadenia (ES) č. 1234/2007 na hospodársky rok 2012/2013 platí, že podniky, ktoré sa rozhodli previesť množstvá nadbytočného cukru v súlade s článkom 63 ods. 1 uvedeného nariadenia, oznámia túto skutočnosť príslušnému členskému štátu pred dátumom, ktorý členské štáty stanovia medzi 1. februárom a 15. augustom 2013.
   Článok 2
   Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
   Uplatňuje sa do 30. septembra 2013.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 8. apríla 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 299, 16.11.2007, s. 1.